作者:白居易
標題:贈吳丹
內容:巧者力苦勞，智者心苦憂。愛君無巧智，終歲閑悠悠。嘗登禦史府，亦佐東諸侯。手操糾謬簡，心運決勝籌。宦途似風水，君心如虛舟。泛然而不有，進退得自由。今來脫豸冠，時往侍龍樓。官曹稱心靜，居處隨跡幽。冬負南榮日，支體甚溫柔。夏臥北窗風，枕蓆如涼秋。南山入捨下，酒甕在床頭。人間有閑地，何必隱林丘。顧我愚且昧，勞生殊未休。一入金門直，星霜三四周。主恩信難報，近地徒久留。終當乞閑官，退與夫子遊。